ລັດຖະບານ ຈີນໃຫ້ຄວາມສໍາຄັນເປັນພິເສດໃນການຄົ້ນຄວ້າ, ພັດທະນາ ແລະ ນໍາໃຊ້ພະລັງງານສະອາດ ເພື່ອໃຫ້ເປັນມິດຕໍ່ສະພາບແວດລ້ອມ ກໍຄື ແນໃສ່ຫລຸດຜ່ອນການນໍາໃຊ້ພະລັງງານຈາກເຊື້ອໄຟ ແນໃສ່ເຮັດໃຫ້ການປ່ອນກາກບອນພາຍໃນປະເທດນັບມື້ຫລຸດລົງ, ດັ່ງນັ້ນ ຈິ່ງເກີດມີການວິໄຈ ແລະ ພັດທະນາດ້ານພະລັງງານສະອາດຂອງບັນດາບໍລິສັດ ກໍຄື ສະຖາບັນວິໄຈຕ່າງໆ ຢ່າງຫລວງຫລາຍ.
ສະຖາບັນວິໄຈພະລັງງານສະອາດHuaneng ຂອງຈີນ (China Huaneng Clean Energy Research Institute: CERI)ແມ່ນສະຖາບັນໜຶ່ງທີ່ຂຶ້ນກັບ ກຸ່ມບໍລິສັດ Huanengຂອງຈີນ (China Huaneng Group: CHNG),ມີສໍານັກງານຕັ້ງຢູ່ນະຄອນຫລວງປັກກິ່ງ, ເຊີ່ງມີໜ້າທີ່ຄົ້ນຄວ້າວິໄຈ ແລະ ພັດທະນາເຕັກໂນໂລຊີກ່ຽວກັບພະລັງງານສະອາດ ໃນນັ້ນລວມມີ: ພະລັງງານລົມ, ພະລັງງານແສງຕາເວັນ, ການເກັບຮັກສາພະລັງງານ,ໄຮໂດຣເຈນສີຂຽວ,ການເຊື່ອມຕໍ່ເຄືອຂ່າຍໄຟຟ້າ,ລະບົບພະລັງງານລວມ,ຄວາມຮ້ອນແບບອັດສະລິຍະ, ການຈັບກາກບອນ,ການນໍາໃຊ້ປະໂຫຍດແລະການເກັບຮັກສາ (CCUS).
CERIຍັງມີໜ້າທີ່ສະໜອງການບໍລິການວິໄຈ, ການພັດທະນາ ແລະວິສະວະກໍາໃນຂະແຫນງການທີ່ກ່າວມາຂ້າງເທິງເຊັ່ນ: ການຖ່າຍທອດເຕັກໂນໂລຊີ,ການອອກແບບອຸປະກອນທີ່ສໍາຄັນແລະການພັດທະນາ,ການໃຫ້ຄໍາປຶກສາໂຄງການ,ວິສະວະກໍາ,ການຈັດຊື້ແລະການກໍ່ສ້າງ. ນອກຈາກນີ້ CERIຍັງແມ່ນອົງກອນສະຫນັບສະຫນູນຂອງສູນວິໄຈພະລັງງານທົດແທນ,ສູນເຕັກໂນໂລຊີລົມນອກແຄມຝັ່ງແລະ ສູນຊັບສິນທາງປັນຍາຂອງ CHNG.
ທ່ານ ຫລີ ເຫວ໋ຕົງ (Li Weidong), ປະທານຄະນະກໍາມະການບໍລິຫານສະຖາບັນວິໄຈພະລັງງານສະອາດ Huaneng ຂອງຈີນ ໃຫ້ຮູ້ໃນໂອກາດທີ່ສື່ມວນຊົນຈາກຕ່າງປະເທດໄປຢ້ຽມຊົມສະຖາບັນດັ່ງກ່າວໃນວັນທີ 31 ສິງຫາ2022 ຜ່ານມານີ້ວ່າ: ຄວາມຫວັງຂອງ CERIແມ່ນການບັນລຸເປົ້າໝາຍ “ການຫລຸດກາກບອນຄວບຄູ່ສອງປະການ”ເຊີ່ງມີບົດບາດຢ່າງຕັ້ງຫນ້າໃນການປັບໂຄງສ້າງ, ການສ້າງທີມງານແລະ ການເສີມສ້າງຄວາມອາດສາມາດຂອງສະຖາບັນໃຫ້ນັບມື້ດີຂຶ້ນຢ່າງຕໍ່ເນື່ອງ ໂດຍໄດ້ຍົກລະດັບການຄົ້ນຄວ້າວິໄຈຈາກພະລັງງານສະອາດທີ່ໃຊ້ຖ່ານຫີນມາເປັນພະລັງງານໃຫມ່ທີ່ໄດ້ຮັບຜົນສໍາເລັດ ໂດຍສະເພາະພະລັງງານລົມ,ພະລັງງານແສງຕາເວັນ,ພະລັງງານໄຮໂດຣເຈນແລະການເກັບຮັກສາພະລັງງານ ເຊີ່ງມີທີມງານຄົ້ນຄວ້າວິໄຈໜຸ່ມເກືອບ 400 ຄົນ ທີ່ມີການສຶກສາສູງ ແລະ ເຕັມໄປດ້ວຍຄຸນນະພາບ, ມີຫລາຍຄົນຈົບຈາກຕ່າງປະເທດ ແລະ ເປັນຜູ້ສືບທອດທີ່ດີໃນອະນາຄົດ.
CHNGເປັນກຸ່ມບໍລິສັດທີ່ລັດຖະບານຈີນເປັນເຈົ້າຂອງ, ມາຮອດປັດຈຸບັນໄດ້ລົງທຶນດ້ານພະລັງງານສະອາດຫລາຍໂຄງການທຸກລະດັບຢູ່ຫລາຍປະເທດທົ່ວໂລກ ແລະ ເປັນບໍລິສັດທໍາອິດໃນບັນດາວິສາຫະກິດຜະລິດໄຟຟ້າຂອງຈີນທີ່ເຂົ້າຮ່ວມໃນການຈັດອັນດັບຂອງ Fortune Global 500 ໂດຍຖືກຈັດຢູ່ໃນອັນດັບທີ 215 ໃນປີ 2022, ເພີ່ມສູງຂຶ້ນ 33ອັນດັບເມື່ອທຽບໃສ່ປີ 2021 ຜ່ານມາ. ຈາກຜົນສໍາເລັດດັ່ງກ່າວປະຕິເສດບໍ່ໄດ້ວ່າ CERIແມ່ນມີສ່ວນສໍາຄັນໜຶ່ງທີ່ຂາດບໍ່ໄດ້ ເພາະເປັນສະຖາບັນທີ່ຂຶ້ນກັບCHNGທີ່ມີໜ້າທີ່ຄົ້ນຄວ້າວິໄຈ ແລະ ພັດທະນາເຕັກໂນໂລຊີກ່ຽວກັບພະລັງງານສະອາດ ເຮັດໃຫ້ CERIໄດ້ຮັບຜົນສໍາເລັດ ແລະ ໄດ້ຮັບລາງວັນສໍາຄັນຕ່າງໆ ເປັນຕົ້ນ:ດໍາເນີນໂຄງການວິທະຍາສາດລະດັບຊາດ 39 ໂຄງການ, ໄດ້ຮັບລາງວັນທາງວິທະຍາສາດ ແລະ ເຕັກໂນໂລຊີຫລາຍກວ່າ 80 ລາງວັນ, ລາງວັນທີ 1 ແລະ 2 ໃນດ້ານວິທະຍາສາດ ແລະ ເຕັກໂນໂລຊີຂອງລັດ ແລະ ລາງວັນສໍາຄັນອື່ນໆ ຢ່າງຫລວງ ຫລາຍ.